晚步汴堤始見春色次夜與蔡君規鄭希仁同飲進奏官舍
作者：李之儀
朝代：宋

paragraphs: 昨日行河堤，柳色綠如埽。
只疑晚煙罩寒林，細看始知春已到。
春來本不與我期，病中蹉却春來時。
塵埃雨過風不起，但見紅紫咄咄陵高枝。
年年見春隨分喜，今年見春略無意。
泊然相遇等幻化，況是客愁如夢裏。
前年隨春入都門，去年探春海上村。
今年作客還到此，萬里漂浮誰與論。
故人邂逅羅酒樽，白髮相逢情更親。
身世崎嶇有底急，終日裂臍如歸雲。
倚門幾夜環連夢，勃窣稚子行逡巡。
扁舟早晚東南奔，車馬紛紛愁殺人。